ઝાલાવાડમાં રેતી, કાળી કપચી, પથ્થર, ફાયરક્લે વગેરે ખનીજ સંપત્તિ પુષ્કળ પ્રમાણ જોવા મળે છે. પરંતુ કેટલાક ભૂમાફિયાઓ કિંમતી ખનીજનું ગેરકાયદેસર ખનન કરી સરકારી તિજોરીને અલીગઢી તાળું લગાવી રહ્યા છે. સુરેન્દ્રનગર જિલ્લામાં ખાણ-ખનીજ વિભાગ અને પોલીસ તંત્ર સાથે સાંઠગાંઠ કરી કરોડો રૂપિયાની રેતી સહિતની ખનીજની ચોરીના બનાવો ચિંતાજનક રીતે વધી રહ્યા છે. સુરેન્દ્રનગર જિલ્લામાં વિપુલ પ્રમાણમાં ખનીજ ધરબાયેલું હોવાથી સરકારીની તિજોરીને ભારે લાભ થાય છે. આથી ખનીજ ખનન માટે સરકારી તંત્ર દ્વારા અરજદારોની અરજીઓ મંગાવવામાં આવી હતી ત્યારે તા. ૨૬ જૂનના રોજ જિલ્લા કલેક્ટર કચેરી ખાતે આ અરજીઓની ચર્ચા-વિચારણા અને પ્રપોઝલની ભલામણ માટે કાર્યવાહી હાથ ધરવામાં આવી હતી.